alexandrainst/scandi-wiki huggingface dataset:
Howard Carter

Howard Carter (9. maí 1874 – 2. mars 1939) var enskur fornleifafræðingur þekktastur fyrir að hafa uppgötvað gröf Tútankamons í Konungadalnum við Lúxor í Egyptalandi árið 1922. Hann lærði hjá William Flinders Petrie. Leit hans að gröfinni hófst fljótlega eftir aldamótin 1900. Eftir að hann lauk rannsókn á innihaldi grafhýsisins hætti hann að starfa sem fornleifafræðingur og gerðist forngripasafnari. 

Enskir fornleifafræðingar
Enskir egyptalandsfræðingar
Pétur postuli

Pétur, einnig þekktur sem Pétur postuli, Símon Pétur og Kefas var einn af 12 lærisveinum Jesú. Um hann er fjallað í guðspjöllunum og í Postulasögunni í Nýja testamenti Biblíunnar. Pétur var fiskimaður í Galíleu og veiddi í Galíleuvatni áður en hann fór að fylgja Jesú. Hann er talinn hafa verið fyrsti páfi kaþólsku kirkjunnar. Hann var krossfestur í ofsóknum Nerós keisara rómverska ríkisins á hendur kristnum mönnum í Róm 64 eða 67 e.Kr. og var höfuð hans látið snúa niður. Því hefur verið haldið fram að aftökustaðurinn hafi verið þar sem Péturskirkjan stendur nú.

Kristnir dýrlingar
Páfar
Persónur í nýja testamentinu
Postular
Eskimói

Þessi grein fjallar um orðið „eskimói“. Sjá annars aðalgrein um Inúíta
„Eskimói“ er orð sem er stundum notað um Inúíta.

Orðsifjar orðsins eskimói 

Á mörgum indíánamálum af Algonquian tungumálaætt eru Eskimóar eða Inúítar nefndir nöfnum sem þýða „þeir sem éta hrátt kjöt“ eða hljóma svipað og orðið eskimói. Ojibwe-indíánar til dæmis nota orðið êškipot („sá sem borðar hrátt“ af ašk-, „hrátt“, og -po-, „að borða“) um Eskimóa. Mjög sennilegt er að Ojibwe hafi tekið að láni úr frönsku orðið eskimói og að franska orðið esquimaux (frb. eskímó) hafi einungis hljóðlíkingu með Ojibwe orðum sem þýða „þeir sem éta hrátt kjöt“. En á þeim tíma sem Frakkar fóru að nota þetta orð voru Ojibwe-indíánar ekki í neinu sambandi við Eskimóa. 

Í máli Innu-indíána, sem voru nágrannar Eskimóa á þeim tíma sem Frakkar fóru að notað orðið esquimaux, eru hins vegar engin orð sem samsvara þessari þýðingu. Þar að auki átu Innu-indíánar hrátt kjöt á sama hátt og Eskimóar og þess vegna er ekki sérlega líklegt að þeir hafi kennt þá við slíkt mataræði. Ýmsum tilgátum að orðsifjum hefur verið varpað fram gegnum árin en nú hallast flestir tungumálafræðingar að því að orðið eigi uppruna í orði sem þýðir „sá sem gerir snjóþrúgur“. Innu-indíánar nefna Mi'kmaq-þjóðina, granna sína, nafni sem hljómar eins og eskimo og hefur þessa þýðingu. Frönsku trúboðarnir og veiðimennirnir sem hófu að kalla Eskimóa esquimaux hafa sennilega misskilið við hverja var átt.

Heimildir 
 Mailhot, J. L'étymologie de «Esquimau» revue et corrigée Études Inuit/Inuit Studies 2-2:59-70 1978

 Goddard, Ives (1984). "Synonymy." In Arctic, ed. David Damas. Vol. 5 of Handbook of North American Indians, ed. William C. Sturtevant, pp. 5-7. Washington, D.C.: Smithsonian Institution. Cited in Campbell 1997

 Campbell, Lyle (1997). American Indian Languages: The Historical Linguistics of Native America, pg. 394. New York: Oxford University Press

Inúítar
Aasiaat

Aasiaat (eldri stafsetning: Ausiait), á dönsku: Egedesminde er fjórði stærsti bærinn á Grænlandi og hluti af sveitarfélaginu Avannaata. Aasiaat er á eyju við suðurströnd Diskó-flóa.   

Grænlenska nafnið Aasiaat þýðir "Köngulóaborgin". Meðalhiti mældist 2003 -11,8 °C í febrúar og 9,3 °C í júlí. 

Aasiaat er annað af tveimur byggðarlögum á Grænlandi sem ekki eru að neinu leyti á meginlandinu. Hitt byggðarlagið er Qeqertarsuaq. Við manntal 2017, voru íbúar 3100.   Aasiaat er stundum nefnt Borg hvalanna  , enda má oft sjá hvali í kring um eyjarnar.

Sögubrot 
Fornleifafræðingar álykta að elstu leifar mannlegs lífs á Diskóflóasvæðinu séu frá því um 4000 árum f. Kr. Forfeður núverandi íbúa virðast hafa sest að í Aasiaat og á svæðinu þar í kring á 13. öld. Þetta voru veiðimenn sem ekki höfðu fasta búsetu heldur fluttu allar eigur sínar eftir því hvar best veiði gafst. 

Niels Egede, sonur Hans Egede, sem fyrstur hóf trúboð á Grænlandi, lagði grunninn að þorpinu sem nú heitir Aasiaat árið 1759. Danir nefndu það Egedesminde í höfuðið á honum og notuðu aðstöðuna um tíma til að hindra vöruskiptaverslun inuíta við evrópska hvalveiðimenn, sem flestir komu frá Hollandi.

Atvinnulíf 
Rækju- og krabbaveiði er aðalatvinnugrein í Aasiaat auk skipasmíða og ferðamannamóttöku.

Tenglar 

Vefsvæði Aasiaat 
Ferðamannaupplýsingar fyrir Aasiaat 

Byggðir á Grænlandi
Eskimó-aleútísk tungumál

Eskimó-aleútísk mál eru tungumálaætt sem töluð er af íbúum á Grænlandi, í heimskautahéruðum Kanada, Alaska og austurhluta Síberíu. Tveir tungumálahópar tilheyra þessari málafjölskyldu, annars vegar svonefnd eskimóatungumál (sem eru kölluð inuítamál á norðurströnd Alaska, í Kanada og á Grænlandi, júpik á vesturströnd Alaska, en júit í Síberíu), og hins vegar aleútíska. 

Þó aleútíska og inúítamál séu náskyld er enginn efi á að þar er um að ræða aðskilin tungumál sem þróuðust sitt í hvora áttina fyrir um 3.000 árum. Hins vegar eru tungumálafræðingar (og talendur sjálfir) ekki á einu máli um hvort tala eigi um mállýskur eða sjálfstæð mál innan inuítatungu. Þrátt fyrir að mikill munur sé á milli kjarnamálsvæða eru hvergi skörp skil milli svæða.

Ættartré 
Eskimó-aleútísk mál skiptast í eftirfarandi greinar:
 aleútíska 
 mið- og vesturmállýskur: atkan, attuan, unangan, bering (60-80 talendur)
 austurmállýska: unalaskan, pribilof (400 talendur)
 eskimóamál (júpik, júit, og inuít)
 mið-alaskajúpik (10.000 talendur)
 kyrrahafsjúpik (400 talendur)
 júit eða síberísk júpik (Chaplinon og St. Lawrence-eyja, 1.400 talendur)
 naukan (70 talendur í Síberíu)
 inúítamál eða inupik (75.000 talendur)
 inupiaq (norðurhluti Alaska, 3.500 talendur) 
 inuvialuktun eða inuktun (vesturhluti Kanada; 765 talendur)
 inúktitút (austurhluti Kanada; ásamt inuktun og inuinnaqtun, 30.000 talendur)
 grænlenska (Grænland, 47.000 talendur)
 sirenik (útdautt, var áður talað í Síberíu)

Óvíst er hvernig eskimó-aleútísk mál eru skyld öðrum málaættum en þau eru a.m.k. óskyld öðrum málum frumbyggja Ameríku.

Ítarefni 
 Alaska Native Language Center 
 The Indigenous Languages of Alaska and Siberia 

Eskimó-aleútísk tungumál
Tungumálaættir
Viðskeytamál
GameCube

GameCube var fjórða leikjatölva Nintendo, í sjöttu kynslóð leikjatölva sem sagt sömu kynslóð og Dreamcast frá Sega, PlayStation 2 frá Sony og Xbox, frá Microsoft. GameCube var ódýrust af þeirri kynslóð. Hún var fyrsta leikjatölva Nintendo til að nota diska. Hún var gefin út 14. september 2001 í Japan, 18. nóvember 2001 í Norður-Ameríku, 3. maí 2002 í Evrópu og 17. maí 2002 í Ástralíu. Seint á árinu 2006 kom út arftaki hennar, Wii, sem spilar GameCube leiki og getur notað minniskubba, stýripinna og suma aðra hluti.

Nintendo GameCube hefur selst í yfir 21.20 milljón eintökum 30. september 2006.

Nintendo
Leikjatölvur
Game Boy línan

Game Boy línan er handleikjatölva með rafhlöðu og er gefinn út af Nintendo. Það er ein af mest seldu leikjatölvu línu, með meira en 188 milljón eintök seld um allan heim. Upprunalega Game Boy hefur selst í 70 milljón eintökum, meðan Game Boy Color hefur selst í 50 milljón eintökum. Game Boy Advance hefur náð að seljast í yfir 76.79 milljón eintökum 30. september 2006. Einnig eru til Game Boy SP og Game Boy Micro.

 

Leikjatölvur
Nintendo
Austur-Barðastrandarsýsla

Austur-Barðastrandarsýsla var ein af sýslum Íslands. Sýslur eru ekki lengur stjórnsýslueiningar á Íslandi, en nafnið er enn notað til að vísa til svæðisins. 

Austur-Barðastrandarsýsla er á Vestfjörðum og er þar eitt sveitarfélag, Reykhólahreppur. Landamörk sýslunnar að norðan eru vatnaskil á hálendinu um suðurjaðar Glámu og norðurenda Reiphólsfjalla, norður um miðja Þoskafjarðarheiði. Hún nær frá botni Gilsfjarðar og vestur í Kjálkafjörð. Flatarmál Austur-Barðastrandarsýslu er 1.090 km².

Miðstöð sýslunnar er að Reykhólum. Þar er starfrækt þörungaverksmiðja, auk þess sem þar er m.a. starfræktur grunnskóli, brunavarnir, dvalarheimili aldraðra, skrifstofa sveitarfélagsins og útibú frá sýslumanninum á Patreksfirði. Annað minna þéttbýli er að Króksfjarðarnesi, en þar eru verslun, sláturhús og banki. Aðalatvinnuvegur í dreifbýli er landbúnaður auk ferðaþjónustu.

Sveitarfélög 
Einungis eitt sveitarfélag er innan sýslunnar (fyrrverandi innan sviga):

 Reykhólahreppur
 (Flateyjarhreppur)
 (Geiradalshreppur)
 (Gufudalshreppur)
 (Múlahreppur)
Híerónýmusarklaustrið (Lissabon)

Híerónýmusarklaustrið í Lissabon (portúgalska: Mosteiro dos Jerónimos) er staðsett í Betlehemshverfinu í Lissabon, Portúgal. Klaustrið var, árið 1983, sett á Heimsminjaskrá UNESCO ásamt Betlehemsturninum. Bygging klaustursins hófst árið 1450, við upphaf landafundatímans í sögu Portúgals.

Lissabon
Heimsminjar
Sá Carneiro-flugvöllur

Sá Carneiro-flugvöllur (port. Aeorporto Internacional Dr. Francisco Sá Carneiro) er alþjóðaflugvöllur borgarinnar Porto í Portúgal. Flugvöllurinn er staðsettur um það bil 11 kílómetra frá miðbænum og er þriðji stærsti flugvöllur landsins með tilliti til flugfarþega.

Flugvöllurinn er nefndur í höfuðið á fyrrum forsætisráherra landsins, Francisco Sá Carneiro, sem, eins kaldhæðnislegt og það hljómar, lést í flugslysi á leið til flugvallarins sem síðar hlaut nafn hans.

Flugvellir í Portúgal
Vigdís Grímsdóttir

Vigdís Grímsdóttir (f. 15. ágúst 1953) er íslenskur rithöfundur sem hefur sent frá sér ljóðabækur, smásagnasafn og skáldsögur. Hún hefur hlotið margar viðurkenningar fyrir verk sín, þeirra á meðal Íslensku bókmenntaverðlaunin árið 1994 fyrir skáldsöguna Grandavegur 7, sem síðar var sett upp sem leikrit í Þjóðleikhúsinu. Hún hefur einnig verið tilnefnd til Bókmenntaverðlauna Norðurlandaráðs

Ævi
Foreldrar Vigdísar eru Grímur Helgason cand. mag og Hólmfríður Sigurðardóttir kennari. Vigdís lauk kennaraprófi frá Kennaraskóla Íslands árið 1973 og stúdentsprófi frá sama skóla ári síðar, árið 1978 lauk hún BA prófi í íslensku og bókasafnsfræði frá Háskóla Íslands og árið 1982 lauk hún prófi í uppeldis- og kennslufræði frá Kennaraháskóla Íslands. 1984 til 1985 stundaði hún kandidatsnám í íslenskum bókmenntum við Háskóla Íslands.

Vigdís starfaði sem kennari við Landakotsskóla 1974-1975 og við Flensborgarskóla í Hafnarfirði 1978-1990. Fyrsta bók hennar kom út árið 1983, það var smásagnasafnið Tíu myndir sem fjallar um þykjustuleiki og alvörudrauma. Vigdís hefur sent frá sér fjölda ljóðabóka og skáldsagna. Hún skrifaði bók um ævi alþýðukonunnar Bíbíar Ólafsdóttur og var bókin tilnefnd til Íslensku bókmenntaverðlaunanna árið 2007. Þá hefur kvikmynd verið gerð eftir sögu hennar Kaldaljós.

Verk

Ljóð 
1990  Minningabók  (Iðunn)
1991  Lendar elskhugans   (Iðunn)

Smásögur 
1983  Tíu myndir úr lífi þínu, sögur um þykjustuleiki og alvörudrauma  (Svart á hvítu)
1985  Eldur og regn  (Fróði)

Skáldsögur 
1987  Kaldaljós (Svart á hvítu)
1989  Ég heiti Ísbjörg, ég er ljón  (Iðunn)
1992  Stúlkan í skóginum   (Iðunn)
1994  Grandavegur 7  (Iðunn)
1996  Z ástarsaga   (Iðunn)
1998  Nætursöngvar  (Iðunn)
2000  Þögnin   (Iðunn)
2001  Frá ljósi til ljóss   (Iðunn)
2002  Hjarta, tungl og bláir fuglar   (JPV) 
2003  Þegar stjarna hrapar    (JPV) 
2005  Þrenningin   (JPV)
2011  Trúir þú á töfra?  (JPV)
2015 Dísusaga: Konan með gulu töskuna (JPV)
2019 Systa: Bernskunnar vegna (Benedikt bókaútgáfa)

Endurminningar 
2007 Sagan um Bíbí  (JPV)
2016 Elsku drauma mín, minningabók Sigríðar Halldórsdóttur (JPV)

Barnabækur 
1996  Gauti vinur minn   (Iðunn)

Þýdd verk 
1997   Z: a Love Story 
1998   Z: en kärlekshistoria 
1997   Älskades länder 
1997   Z - rakkaustarina 
1995   Grandavägen 7 
1995   Jag heter Ísbjörg, jag är ett lejon 
1995   Kannastie 7 
1995   Pigen i skoven 
1994   Flickan i skogen
1994   Metsän tyttö 
1993   Jeg hedder Ísbjörg, jeg er löve 
1992   Nimeni on Ísbjörg, olen leijona 
1990   "Vakna Törnrosa" í Sen dess har jag varit här hos er : 12 isländska noveller 
1996   Je m'appele Ísbjörg, je suis lion

Viðurkenningar 
Vigdís hlaut menningarverðlaun DV fyrir bókmenntir 1990 og 2001. Verðlaun úr Rithöfundasjóði Ríkisútvarpsins 1992, Davíðspennann árið 1993, Íslensku bókmenntaverðlaunin árið 1995 og riddarakross Hinnar íslensku fálkaorðu fyrir ritstörf árið 1998.

Tengt efni 
 Tilnefningar til bókmenntaverðlauna Norðurlandaráðs frá Íslandi
Umfjöllun um Vigdísi á Bókmenntavefnum

Tilvísanir
Íslenskir rithöfundar

Íslenskar konur
Handhafar íslensku bókmenntaverðlaunanna
Handhafar riddarakross Hinnar íslensku fálkaorðu
Rafeindarvolt

Rafeindarvolt er mælieining orku, táknuð með eV. Jafngildir þeirri hreyfiorku sem óbundin rafeind í lofttæmi fær í eins volta rafsviði. Er einkum notað í öreindafræði og kjarneðlisfræði, en 1 eV ≈ 1,602 176 53x10-19 J. Er einnig notað sem mælieining massa, þ.e. 1 eV/c2 = 1,783x10-36 kg, þar sem c er ljóshraði. T.d. hafa raf- og jáeind hvíldarmassann 0,511 MeV/c2. Er ekki SI-mælieining.

Mælieiningar
Etanól

Etanól, etýlalkóhól eða vínandi er eldfimt, litarlaust og eitrað lífrænt efnasamband, nánar tiltekið alkóhól, táknað með efnajöfnunni C2H5OH. Etanól er einkum notað í áfenga drykki, sem eldsneyti á bíla og sprengihreyfla. Úr etanóli er einnig unnið edik, etýlamín og önnur efni.

Lífræn efnafræði
Alkóhól
Þormóðsslysið

Þormóðsslysið var sjóslys sem átti sér stað kvöldið 17. febrúar 1943. Daginn áður hafði vélskipið Þormóður frá Bíldudal lagt upp frá Patreksfirði með sjö manna áhöfn og 24 farþega og stefndi til Reykjavíkur. Skipið lenti á svonefndri Garðskagaflös, löngu skeri sem liggur út af Garðskaga og fórst ásamt öllum um borð.

Tenglar

Sjóslys við Ísland
1943
Frumspekin

Frumspekin (gr., ta meta ta fysika, lat. Metaphysica) er eitt af meginritum forngríska heimspekingsins Aristótelesar. Verkið er fremur sundurlaust safn ritgerða í 14 bókum, sem var fyrst safnað saman og steypt í eina heild á 1. öld f.Kr. af Andróníkosi frá Ródos, sem ritstýrði útgáfu á verkum Aristótelesar. Ritgerðirnar fjalla allar um frumspeki (sem Aristóteles nefndi hina fyrstu heimspeki (gr. he prote filosofia) eða guðfræði (gr. þeologia)) en titill verksins er kominn til vegna þess að í útgáfu Andróníkosar voru bækurnar um frumspekina á eftir bókunum um eðlisfræðina (gr. ta fysika).

Meginviðfangsefni Frumspekinnar er „vera sem vera“ eða „vera sem slík“. Hún er rannsókn á því hvað það er að vera, hvað það er sem er og hvað er hægt að segja um það sem er í ljósi þess að það er, en ekki í ljósi einhvers annars. Í Frumspekinni fjallar Aristóteles einnig um ólíkar tegundir orsaka, form og efni og guð eða frumhreyfilinn.

Útgáfur

Útgáfur textans og skýringarrit 
 Aristotle, Aristotelis Metaphysica. W. Jaeger (ritstj.) (Oxford: Clarendon Press, 1957).
 Aristotle, Metaphysics: A Revised Text with Introduction and Commentary, í tveimur bindum. W.D. Ross (ritstj.) (Oxford: Clarendon Press, 1924).

Þýðingar 
 Aristotle, The Metaphysics.Hugh Lawson-Tancred (þýð.) (London: Penguin Books, 1998).
 Aristotle, Aristotle XVII: Metaphysics Books I-IX. Hugh Tredennick (þýð.) (Cambridge, Mass.: Harvard University Press, 1933).
 Aristotle, Aristotle XVIII: Metaphysics Books X-XIV, Oeconomica, Magna Moralia Hugh Tredennick og C. Cyril Armstrong (þýð.) (Cambridge, Mass.: Harvard University Press, 1935).
 Aristóteles, Frumspekin I. Svavar Hrafn Svavarsson (þýð.) (Reykjavík: Hið íslenska bókmenntafélag, 1999).

Tenglar 
 

Ritverk Aristótelesar
Zenon frá Eleu

Þessi grein fjallar um heimspekinginn frá Eleu. Um stóuspekinginn, sjá Zenon frá Kítíon. Um aðra, sjá Zenon.

Zenon frá Eleu (forngríska: Ζήνων ὁ Ἐλεάτης) (um 490 f.Kr. – um 430 f.Kr.) var forngrískur heimspekingur frá Suður-Ítalíu og nemandi Parmenídesar. Zenon er þekktastur fyrir þverstæður sínar.

Ævi 
Lítið er vitað um ævi Zenons. Ein meginheimildin um ævi hans er samræðan Parmenídes eftir Platon, sem þó er skáldað verk og samin um það bil einni öld eftir andlát Zenons. Í samræðunni lýsir Platon heimsókn Parmenídesar og Zenons til Aþenu þegar Parmenídes á að hafa verið um 65 ára og Zenon um fertugt. Sókrates á að hafa verið ungur maður. Sókrates fæddist um 470 f.Kr. svo ef hann hefur verið um tvítugt hefur Zenon fæðst um 490 f.Kr. Platon lýsir Zenoni sem hávöxnum og myndarlegum manni.

Díogenes Laertíos, sem var uppi á fyrri hluta 3. aldar skrifaði ævisögu Zenons. Þar kemur fram að Zenon var sonur Televtagórasar en var ættleiddur af Parmenídesi og að hann hafi getað fært rök bæði með og á móti hvaða fullyrðingu sem er.

Verk 
Ekkert rita Zenons eru varðveitt en fornir höfundar vísa til ýmissa rita Zenons.

Platon segir að rit Zenons hafi fyrst borist til Aþenu þegar Parmenídes og Zenon heimsóttu borgina. Platon lætur Zenon einnig segja að ritum hans hafi verið ætlað að verja kenningar Parmenídesar, að þau hafi hann samið ungur að árum en þeim hafi verið stolið og þau gefin út í óþökk hans.

Rök Zenons eru ef til vill elstu dæmin um niðursöllun í fáránleika (reductio ad absurdum), sem er einnig kölluð óbein sönnun.

Tilvísanir

Tengt efni 
 Þverstæður Zenons

Forverar Sókratesar
Swift-Tuttle

Halastjarnan 109P/Swift-Tuttle var uppgötvuð af stjörnufræðingnum Lewis Swift 16. júlí 1862 og svo öðrum stjörnufræðingi, Horace Parnell Tuttle, þremur dögum seinna. Swift-Tuttle er hluti af Perseid loftsteinaþyrpingunni. Sporbaugur hennar skarast á við jörðina eða tunglið og talið er að einhverntíman í fjarlægri framtíð muni verða árekstur.

Tenglar 
 109P síða hjá JPL/SSD
 Comet put on list of potential Earth impactors , grein í vísindatímaritinu New Scientist

Halastjörnur
Xenofanes

Xenofanes frá Kolofon (forngríska ; 570 – 480 f.Kr.) var forngrískur heimspekingur og skáld. Einungis brot eru varðveitt úr ritum hans, í tilvitnunum hjá seinni tíma höfundum. Xenofanes gagnrýndi trúarbrögð síns tíma og manngervingu guðanna.

Heimspeki 
Xenofanes hafnaði manngervingu guðanna og benti á að Eþíópíumenn segðu að guðirnir væru dökkir á hörund en Þrakíumenn segðu þá vera bláeygða. Hann hélt því enn fremur fram að ef uxar gætu lýst guðunum myndu þeir lýsa þeim sem uxum og að ef hestar og ljón gætu teiknað myndu þau tekna guðina sem hesta og ljón en ekki sem menn.

Í þekkingarfræði hélt Xenofanes því fram að sannleikur væri til um raunveruleikann en að dauðlegir menn væru ekki færir um að þekkja hann.

Heimildir og frekari fróðleikur 
 Lesher, J.H. (ritstj.), Xenophanes. Fragments, (Toronto, 1992).

Tenglar 
 
 

Forverar Sókratesar
Alasdair MacIntyre

Alasdair Chalmers MacIntyre (12. janúar 1929 í Glasgow á Skotlandi) er heimspekingur sem er einkum þekktur fyrir framlag sitt í siðfræði og stjórnspeki en einnig í heimspekisögu og guðfræði.

MacIntyre hefur kennt heimspeki víða, m.a. við University of Leeds, University of Essex University of Oxford, Brandeis University, Boston University, Wellesley College, Vanderbilt University, University of Notre Dame og Duke University.

Helstu rit 
 Marxism: An Interpretation (London: SCM Press, 1953).
 The Unconscious: A Conceptual Analysis (London: Routledge & Kegan Paul, 1958)
 Difficulties in Christian Belief (London: SCM Press, 1959).
 A Short History of Ethics (New York: Macmillan, 1966)
 Secularization and Moral Change (London: Oxford University Press, 1967).
 The Religious Significance of Atheism. (ásamt Paul Ricoeur) (New York: Columbia University Press, 1969).
 Herbert Marcuse: An Exposition and a Polemic (New York: The Viking Press, 1970).
 Against the Self-Images of the Age: Essays on Ideology and Philosophy (London: Duckworth, 1971).
 After Virtue (Notre Dame: University of Notre Dame Press, 1981).
 Whose Justice? Which Rationality? (Notre Dame: University of Notre Dame Press, 1988).
 Three Rival Versions of Moral Enquiry (Notre Dame: University of Notre Dame Press, 1990). 
 Marxism and Christianity (London: Duckworth, 1995).
 Dependent Rational Animals: Why Human Beings Need the Virtues (Chicago: Open Court, 1999).
 The Tasks of Philosophy: Selected Essays, Volume 1 (Cambridge: Cambridge University Press, 2006).
 Ethics and Politics: Selected Essays, Volume 2 (Cambridge: Cambridge University Press, 2006).

MacIntyre, Alasdair
MacIntyre, Alasdair
MacIntyre, Alasdair
Gareth Evans

Gareth Evans (12. maí 1946 – 10. ágúst 1980) var breskur heimspekingur og prófessor í heimspekivið  Oxford University á 8. áratug 20. aldar.

Ævi 
Evans nam heimspeki, stjórnmálafræði og hagfræði við University College í Oxford (1964–1967). Kennari hans í heimspeki var Peter Strawson. Hann varð fræðimaður við Christ Church, Oxford (1967–1968) og Kennedy Scholar við Harvard University og University of California, Berkeley (1968–1969). Hann lést af völdum lungnakrabbameins árið 1980, þá 34 ára gamall. Ritgerðasafn hans, The Varieties of Reference, kom út að honum látnum.

Störf 
Á stuttum ferli sínum lagði Evans að mörkum í rökfræði, frumspeki, málspeki og hugspeki. Auk Strawsons voru Michael Dummett og John McDowell mikilvægir áhrifavaldar í hugsun hans.

Líkt og margir breskir heimspekingar vann Evans að því að þróa merkingarfræði fyrir náttúruleg tungumál, undir áhrifum frá bandaríska heimspekingnum Donald Davidson.

Tugir ritgerða voru skrifaðar sem andsvar við einnar blaðsíðu langri grein hans „Can There Be Vague Objects?“ sem birtist í tímaritinu Analysis. Hún er nú talin vera undirstöðuverk í frumspeki.

Tenglar 
 

Evans, Gareth
Evans, Gareth
Evans, Gareth
Evans, Gareth
Evans, Gareth
Evans, Gareth
Johannes Brahms

Johannes Brahms (7. maí 1833 - 3. apríl 1897) var þýskt tónskáld á rómantíska tímabilinu. Hann var fæddur í Hamborg en bjó lengst af í Vín og er oftast talinn til tónskálda þeirrar borgar. Tónlist Brahms er oft talin mjög dæmigerð fyrir rómatíska tónlist og mörg af verkum hans eru mjög þekkt. Þeirra á meðal eru til dæmis fiðlukonsert hans, Ein deutsches Requiem og lítið vöggulag (Op. 49 no. 4) sem hann samdi 1868. Brahms var undir miklum áhrifum frá tónlist Beethovens, en líka eldri tónlskálda svosem Mozart og Haydn, og jafnvel Bach. Hann hafði mikinn áhuga á enn eldri tónlist, frá því fyrir barokk tímabilið, löngu áður en flest önnur tónskáld voru farin að veita þeirri tónlist nokkra athygli. Hann vann einnig mikið úr þjóðlögum og eru Ungversku dansar hans mjög þekktir. Meðal vina Brahms voru tónskáldin Johann Strauss yngri, Clara Wieck og Robert Schumann

Þýsk tónskáld
Rómantísk tónskáld
Eiríkur Hauksson

Eiríkur Hauksson (f. 4. júlí 1959) er íslenskur tónlistarmaður búsettur í Noregi frá 1988. Hann hefur m.a. verið meðlimur í hljómsveitunum Start, Drýsill og Artch en starfar nú sjálfstætt.

Árið 1985 urðu tvö lög sem Eiríkur söng, Gaggó Vest og Gull, eftir Gunnar Þórðarson mjög vinsæl og er hann helst þekktur á Íslandi fyrir þau lög ásamt þáttöku sinni í Söngvakeppni evrópskra sjónvarpsstöðva 1986 þar sem hann söng lagið Gleðibankinn.

Eiríkur tók aftur þátt í Söngvakeppninni 1991 fyrir hönd Noregs með lagið Mrs. Thompson en þar söng hann með hljómsveitinni Just4Fun.

Þann 17. febrúar 2007 var hann valinn til að flytja lagið Valentine lost (Ég les í lófa þínum á íslensku) fyrir hönd Íslands í söngvakeppninni 2007 sem var haldin 12. maí í Helsinki í Finnlandi, en komst ekki upp úr undankeppninni.

Íslenskir tónlistarmenn
Þátttakendur í söngvakeppni evrópskra sjónvarpsstöðva
Kristín Á. Guðmundsdóttir

Kristín Á. Guðmundsdóttir er formaður Sjúkraliðafélags Íslands (SLFÍ) og hefur verið það í nokkur ár. Eftir harðar deilur innan félagsins um svokallað brúarmál, veturinn 2006-2007, var hún endurkjörin á fulltrúaráðsfundi félagsins í maí 2007.

Þar sem SLFÍ er aðildarfélag að BSRB, þá situr Kristín einnig í stjórn BSRB.

Tengill
 Heimasíða Sjúkraliðafélags Íslands

Íslenskir verkalýðsleiðtogar
Sjúkraliðafélag Íslands
Árni Stefán Jónsson

Árni Stefán Jónsson (f. 19. desember 1951) er formaður Sameykis stéttarfélags. Hann gegndi formennsku í SFR 2006-2019. Áður var hann framkvæmdastjóri félagsins. Hann er jafnframt fyrsti varaformaður BSRB.

Í sveitarstjórnarkosningum 2006 var Árni á lista Vinstrihreyfingarinnar - græns framboðs í Hafnarfirði, og skipaði þar 6. sæti.

Íslenskir verkalýðsleiðtogar